ΓΡΑΠΤΗ ΕΡΩΤΗΣΗ P-0953/97 υποβολή: Jup Weber (ARE) προς την Επιτροπή (7 Μαρτίου 1997)

Θέμα: Σχέδιο νόμου που επιτρέπει στην κυβέρνηση του Λουξεμβούργου να προβεί στην κατασκευή οδού που θα συνδέει το Λουξεμβούργο με το Έττελμπρουκ

Η κυβέρνηση του Λουξεμβούργου κατέθεσε πρόσφατα σχέδιο νόμου που της επιτρέπει να προβεί στην κατασκευή οδού που θα συνδέει το Λουξεμβούργο με το Έττελμπρουκ.

Προβλέπεται ότι η οδός αυτή θα διέρχεται από δασική έκταση, προστατευόμενη από κυβερνητικές δηλώσεις και διεθνή νομικά μέσα, καθώς και από κοιλάδα η οποία υπάγεται στο παράρτημα 1 της οδηγίας για τη διατήρηση των φυσικών οικοτόπων (92/43/ΕΟΚ ((ΕΕ L 206 της 22.7.1992, σελ. 7. ))). Ωστόσο, το άρθρο 3 του εν λόγω σχεδίου νόμου αναφέρει ρητώς ότι «δεν εφαρμόζονται οι νομοθετικές ή κανονιστικές διατάξεις που δύνανται να είναι αντίθετες προς την κατασκευή του οδικού τμήματος μεταξύ Λουξεμβούργου και Μερς».

Όπως προκύπτει σαφώς από το κείμενο, η κυβέρνηση του Λουξεμβούργου σκοπεύει να μη συμμορφωθεί προς τις υποχρεώσεις που υπέχει στο πλαίσιο της οδηγίας για τη διατήρηση των φυσικών οικοτόπων.

Επιπλέον, το άρθρο 11 του σχεδίου νόμου αναφέρει ότι η οδηγία για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (85/337/ΕΟΚ ((ΕΕ L 175 της 5.7.1985, σελ. 40. ))) δεν εφαρμόζεται στο σχέδιο αυτό διότι τούτο πρόκειται να εγκριθεί καταλεπτώς με ειδική εθνική νομοθεσία. Ο λουξεμβουργιανός νομοθέτης, κάνοντας χρήση της παρέκκλισης αυτής, θέλει να αποδείξει στον εαυτό του ότι πράττει σύμφωνα με την οδηγία ενώ στην πραγματικότητα συμβαίνει ακριβώς το αντίθετο.

1. Τί προτίθεται να πράξει η Επιτροπή έναντι της παράβασης αυτής της οδηγίας για τη διατήρηση των φυσικών οικοτόπων, σε περίπτωση που το εν λόγω σχέδιο ψηφισθεί ως έχει;

2. Σ' ό,τι αφορά την οδηγία για την εκτίμηση των επιπτώσεων στο περιβάλλον, δεν φρονεί άραγε η Επιτροπή ότι επιβάλλεται η τροποποίηση της παραγράφου 5 του άρθρου 1 της οδηγίας, ούτως ώστε να αποφεύγονται καταχρήσεις σαν κι αυτή στην οποία υπάρχει κίνδυνος να προβεί τώρα το Λουξεμβούργο;

Απάντηση της κ. Bjierregaard εξ ονόματος της Επιτροπής (11 απριλίου 1997)

Το σχέδιο της κυβέρνησης του Λουξεμβούργου να κατασκευάσει την οδό «Nordstrτss» και οι επιπτώσεις του έργου αυτού στο περιβάλλον εξετάζονται από την Επιτροπή με βάση τις διατάξεις των οδηγιών 85/337/ΕΟΚ (σχετικά με τις επιπτώσεις) και 92/43/ΕΟΚ (σχετικά με τους οικοτόπους).

Όσον αφορά το κατά πόσον το σχέδιο έργου πληρεί την οδηγία σχετικά με τις επιπτώσεις στο περιβάλλον, η μέθοδος της έγκρισης μεμονωμένου έργου μέσω εθνικής νομοθετικής πράξης πράγματι προβλέπεται στο άρθρο 1 παράγραφο 5 της οδηγίας. Η διάταξη αυτή, που δεν τροποποιήθηκε κατά την πρόσφατη τροποποίηση ((Οδηγία 97/11/ΕΚ του Συμβουλίου - ΕΕ L 73, 14.3.1997. )) της οδηγίας επί της οποίας το Κοινοβούλιο είχε την ευκαιρία να διατυπώσει τη γνώμη του, βασίζεται στην ιδέα ότι η νομοθετική διαδικασία εξασφαλίζει την τήρηση των στόχων της οδηγίας ιδίως όσον αφορά την παροχή των πληροφοριών. Τον Φεβρουάριο του 1997 ζητήθηκαν από τις λουξεμβουργιανές αρχές διευκρινίσεις σχετικά με την συγκεκριμμένη νομοθετική πράξη.

Όσον αφορά το θέμα της ενδεχόμενης παραβίασης των διατάξεων της οδηγίας σχετικά με τους οικοτόπους (ενδιαιτήματα), η Επιτροπή εξετάζει επί του παρόντος τις πληροφορίες που έχουν ήδη διαβιβάσει οι λουξεμβουργιανές αρχές, συγκεκριμμένα τη λεπτομερή μελέτη επιπτώσεων στο περιβάλλον που εκπονήθηκε το Σεπτέμβριο του 1996, η οποία περιλαμβάνει πρόσφατα στοιχεία σχετικά με τη σημασία του ορεινού όγκου Grόnewald. Για την πανίδα και τη χλωρίδα. Οι υπηρεσίες της Επιτροπής ενημερώθηκαν εν προκειμένω σχετικά με την απόφαση της κυβέρνησης του Λουξεμβούργου να υλοποιήσει σύνολο μέτρων περιβαλλοντικού χαρακτήρα, στα οποία περιλαμβάνεται, μεταξύ άλλων, σημαντική επιμήκυνση της σήραγγας και κατασκευή δύο διελεύσεων για την πανίδα, που θα καταστήσουν δυνατόν, αντιστοίχως, να περιοριστεί και να αντισταθμιστεί η κατάτμηση του ορεινού όγκου Grόnewald, να αντισταθμιστεί ποσοτικά (κατά περίπου 33 εκτάρια) και ποιοτικά η απώλεια δασικών εκτάσεων και να αποκατασταθεί ο υγροβιότοπος της κοιλάδας της Alzette.